Ցախակեռաս Մաակի

Ցախակեռաս Մաակի (), ցախեկեռասազգիներ ընտանիքի, ցախակեռաս ցեղի բույս։

Նկարագրություն 
Տերևաթափ ուղղաձիգ, լայն թոսի է՝ մինչև 5 մ բարձրությամբ և սնամեջ, բաց մոխրավուն կեղևով ծածկված ճյուղերով, կարճ մազմզուկապատ, երիտասարդ ընձյուղներով։ Բողբոջները մանր են, ձվաձև, խաչաձև դասավորված մի քանի զույգ թևտւկներով ծածկված։ Տերևները ձվաձև-էլիպսաձևից մինչև լայն նշտարաձև են, աստիճանաբար սրացող գագաթով, հիմքում սեղմված, հազվադեպ՝ կլորավուն, 5-8 սմ երկարությամբ և 2-3,5 սմ լայնությամբ, 0,3-0,5 սմ երկարությամբ, կոթունավոր, վերևի կողմից՝ մուգ կանաչ, ներքևից՝ բաց գույնի, երկու կողմից էլ ջղերի ուղղությամբ ծածկված գանգուր մազմզուկներով։ Ծաղիկները զույգերով են, ծոցային, երկշուրթ, սպիտակ, ծաղկաթափի ժամանակ՝ դեղնող, բուրումնավետ, կարճ մազմզուկապատ, գեղձավոր, տերևակոթունից կարճ ծաղկակոթունով։ Պսակը ունի 2 սմ երկարություն, հավասար, նուրբ, ձագարաձև խողովակով, արտաքինից մերկ, ներսի կողմից մազմզուկապատ։ Բաժակը մեծ մասամբ զանգականման է։ Սերմնարանը ազատ է, ծածկված ծաղկակիցիկներով։ Ծաղկակիցները գծանման են, խոզանակամազմզուկապատ, սերմնարանից երկար։ Սռնակը մազմզուկապատ է։ Հատապտուղները ազատ են, գնդաձև, գագաթին թափված բաժակի հետքերով, մուգ կարմիր, 1-9 սերմերով։ Վերջիններս երկարավուն էլիպսաձև են, տափակ, դարչնագույն։ Ծաղկում է հունիսին, պտուղները հասունանում են սեպտեմբեր-հոկտեմբերին։

Տարածվածություն 
Տարածված է Մերձամուրյան մարզում, Սիխոտե-Ալինում, Հյուսիսային Չինաստանում, Կորեայում, Հյուսիսային Ճապոնիայում, կաղնու և թեղու անտառներում, գետափերում, բացատներում։ Հրաշալի մեղրատու է։

Կիրառություն 
Մեր հանրապետության տարածքում սահմանափակ քանակությամբ է մշակվում։ Աչքի է ընկնում դեկորատիվ բարձր հատկանիշներով, հատկապես ծաղկման և պտուղների հասունացման շրջանում։ Ձմեռնադիմացկուն է, երաշտադիմացկուն, հողի նկատմամբ պահանջկոտ չէ։

Ծանոթագրություններ